CELEX: 52020PC0563
Language: fi
Date: 2020-09-17
Title: Muutettu ehdotus EUROOPAN PARLAMENTIN JA NEUVOSTON ASETUS puitteiden vahvistamisesta ilmastoneutraaliuden saavuttamiseksi ja asetuksen (EU) 2018/1999 muuttamisesta (eurooppalainen ilmastolaki)

EUROOPAN KOMISSIO
            Bryssel 17.9.2020
            COM(2020) 563 final
            2020/0036(COD)
            Muutettu ehdotus
            EUROOPAN PARLAMENTIN JA NEUVOSTON ASETUS
            puitteiden vahvistamisesta ilmastoneutraaliuden saavuttamiseksi ja asetuksen (EU) 2018/1999 muuttamisesta (eurooppalainen ilmastolaki)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Komissio antoi 4. maaliskuuta 2020 ehdotuksen Euroopan parlamentin ja neuvoston asetukseksi puitteiden vahvistamisesta ilmastoneutraaliuden saavuttamiseksi ja asetuksen (EU) 2018/1999 muuttamisesta (eurooppalainen ilmastolaki)
                  1
               . 
            
            
               
                  Ehdotus eurooppalaista ilmastolakia koskevaksi asetukseksi on osa laajempaa kunnianhimoisten toimien pakettia, josta ilmoitettiin Euroopan vihreän kehityksen ohjelmaa koskevassa Euroopan komission tiedonannossa
                     2
                  . Euroopan vihreän kehityksen ohjelmalla käynnistetään EU:n uusi kasvustrategia. Kasvustrategian tavoitteena on parantaa tämänhetkisten ja tulevien sukupolvien elämänlaatua tekemällä EU:sta oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen. Tarkoituksena on saada kasvihuonekaasujen nettopäästöt nollatasolle vuoteen 2050 mennessä ja saada aikaan talouskasvua lisäämättä resurssien käyttöä. Tavoitteena on myös suojella, hoitaa ja lisätä EU:n luonnonpääomaa sekä suojella kansalaisten terveyttä ja hyvinvointia ympäristöön liittyviltä riskeiltä ja ympäristövaikutuksilta. Euroopan vihreän kehityksen ohjelmalla vahvistetaan komission pyrkimys tehdä Euroopasta ensimmäinen ilmastoneutraali maanosa vuoteen 2050 mennessä. 
               
               
                  Ehdotuksella pyritään osoittamaan suuntaa kirjaamalla vuoteen 2050 ulottuva EU:n ilmastoneutraaliustavoite lainsäädäntöön, lisäämällä varmuutta ja luottamusta EU:n sitoutumiseen sekä parantamalla avoimuutta ja vastuuvelvollisuutta. 
               
               
                  Alkuperäisessä ehdotuksessa todettiin, että komissio esittää syyskuuhun 2020 mennessä vaikutusarvioidun suunnitelman, jossa vuoteen 2030 ulottuvaa EU:n kasvihuonekaasupäästöjen vähennystavoitetta nostetaan vastuullisella tavalla vähintään 50 prosenttiin ja kohti 55 prosenttia verrattuna vuoden 1990 päästötasoon ja että komissio ehdottaa tämän asetuksen muuttamista asianmukaisesti. Tämä otettiin huomioon komission alkuperäisen ehdotuksen 2 artiklan 3 kohdassa ja johdanto-osan 17 kappaleessa. Vuoteen 2030 ulottuva ilmastotavoitesuunnitelma osoittaa, että EU:n päästövähennystavoitteen nostaminen vähintään 55 prosenttiin vuoteen 2030 mennessä on sekä toteutettavissa että hyödyllistä. 
               
            
            
               Ilmastoneutraaliuden saavuttamiseksi unionissa vuoteen 2050 mennessä ehdotetaan, että EU:n kasvihuonekaasupäästöjen vähennystavoite vuoteen 2030 mennessä nostetaan vähintään 55 prosenttiin vuoden 1990 tasosta, päästöt ja poistumat mukaan luettuina. Tällä ehdotuksella muutetaan komission alkuperäistä ehdotusta (COM(2020) 80 final) siten, että tarkistettu tavoite sisällytetään eurooppalaiseen ilmastolakiin. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Komission alkuperäisen ehdotuksen perusteluissa esitetään yksityiskohtaisesti yhdenmukaisuus muiden alaa koskevien politiikkojen säännösten kanssa. Vuoteen 2030 ulottuva ilmastotavoitesuunnitelma osoittaa, että tavoitteen nostaminen edellyttää kaikilta aloilta kasvihuonekaasupäästöjen vähentämistoimia ja poistumien lisäämistä, ja tämä on mahdollistettava erilaisilla politiikoilla. Sen vuoksi komissio tarkastelee kesäkuuhun 2021 mennessä uudelleen kaikkia asiaan liittyviä politiikan välineitä, kuten ehdotuksen 2 a artiklan 2 kohdassa esitetään.
               
            
            
               •Yhdenmukaisuus unionin muiden politiikkojen kanssa
            
            
               
                  Aloite liittyy moniin muihin politiikan aloihin, sillä kaikkien EU:n toimien ja politiikkojen olisi edistettävä oikeudenmukaista siirtymistä kohti ilmastoneutraaliutta ja kestävää tulevaisuutta, kuten komission alkuperäisen ehdotuksen perusteluissa esitetään. 
               
               
                  Lisäksi komission alkuperäisen ehdotuksen hyväksymisen jälkeen koronavirustauti on aiheuttanut ennennäkemättömän laajan kansanterveyskriisin ja sosioekonomiseen sokin. EU:n ennennäkemättömät toimet covid-19-epidemiassa tarjoavat ainutlaatuisen tilaisuuden nopeuttaa siirtymistä ilmastoneutraaliin talouteen ja kestävään tulevaisuuteen samalla kun lievennetään kriisin vakavia vaikutuksia. Ehdotus on yhdenmukainen EU:n uutta elpymisvälinettä (Next Generation EU)
                     3
                   ja uudistettua EU:n pitkän aikavälin talousarviota
                     4
                   koskevien tiedonantojen kanssa. Komissio esitti niissä kunnianhimoisen elpymissuunnitelman, jolla ohjataan ja rakennetaan kestävämpää, selviytymiskykyisempää ja oikeudenmukaisempaa Eurooppaa seuraavalle sukupolvelle. Tiedonannoissa tuodaan esiin sitoumus ”välttää vahinkoa” ilmasto- ja ympäristönäkökohtien kannalta, varmistaa, että rahoitus käytetään Euroopan vihreän kehityksen ohjelman tavoitteiden mukaisesti, ja nopeuttaa kaksitahoista vihreää ja digitaalista siirtymää sosiaalisesti oikeudenmukaisella tavalla. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Ehdotuksen oikeusperusta on SEUT-sopimuksen 192 artiklan 1 kohta, joka on sama kuin komission alkuperäisessä ehdotuksessa.
            
            
               •Toissijaisuusperiaate (jaetun toimivallan osalta) 
            
            
               Komission alkuperäisen ehdotuksen perusteluissa selostetaan tarkemmin toissijaisuutta ja suhteellisuutta koskevat näkökohdat. Nämä selitykset pätevät myös ehdotettuihin muutoksiin, koska EU:n laajuinen ja koko talouden kattava tavoite voidaan asettaa vain EU:n tasolla.
            
            
               •Toimintatavan valinta
            
         
         
            
               Tällä ehdotuksella muutetaan komission ehdotusta COM(2020) 80 final. Sääntelytavaksi on valittu asetus, joka vastaa komission alkuperäiseen ehdotukseen valittua sääntelytapaa. Tämä valinta selitetään komission alkuperäisen ehdotuksen perusteluissa. 
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Komission alkuperäisen ehdotuksen perusteluissa esitetään yksityiskohtaisesti sidosryhmien kuulemiset, kuten julkinen kuuleminen, komission ”Puhdas maapallo kaikille” -tiedonannon
                     5
                   valmistelun yhteydessä järjestämä sidosryhmätapahtuma ja tammikuussa 2020 järjestetty julkinen tilaisuus Euroopan vihreän kehityksen ohjelman ja eurooppalaisen ilmastolain täytäntöönpanosta. 
               
               
                  Lisäksi komissio järjesti vuoteen 2030 ulottuvaa ilmastotavoitesuunnitelmaa laatiessaan 31. maaliskuuta ja 23. kesäkuuta 2020 välisenä aikana julkisen kuulemisen, johon saatiin yli 4 000 vastausta laajalta joukolta sidosryhmiä. Tiivistelmäraportissa
                     6
                   esitetään yhteenveto suunnitelmaa koskevista kuulemisista. 
               
            
            
               •Vaikutustenarviointi
            
            
               
                  Komission yksiköt tekivät ”Puhdas maapallo kaikille” -tiedonannon tueksi perusteellisen analyysin
                     7
                  . Analyysissä tarkastellaan, miten ilmastoneutraalius voidaan saavuttaa vuoteen 2050 mennessä, ja siinä käsitellään kaikkia keskeisiä talouden sektoreita, kuten energiaa, liikennettä, teollisuutta ja maataloutta. Tämä arviointi ja EU:n sopeutumisstrategian arviointi (2018) tukevat komission alkuperäistä ehdotusta, kuten ehdotuksen perusteluissa esitetään. 
               
               
                  Ehdotukseen esitetyt muutokset liittyvät EU:n vuoteen 2030 mennessä saavutettavaan kasvihuonekaasujen nettopäästöjen vähennystavoitteeseen. Komissio teki tavoitteen nostamisen osalta vaikutustenarvioinnin
                     8
                  , joka liittyy vuoteen 2030 ulottuvaan ilmastotavoitesuunnitelmaan.
               
            
            
               •Perusoikeudet
            
            
               Komission alkuperäisen ehdotuksen perusteluissa selostetaan tarkemmin perusoikeuksia koskevat näkökohdat. 
            
            
               4.TALOUSARVIOVAIKUTUKSET
            
            
               Talousarviovaikutukset esitetään komission alkuperäiseen ehdotukseen liittyvässä rahoitusselvityksessä, eikä tämä muutos vaikuta niihin. 
            
            
               5.LISÄTIEDOT
            
            
               •Ehdotukseen sisältyvien säännösten yksityiskohtaiset selitykset
            
            
               
                  Eurooppalaista ilmastolakia koskevan alkuperäisen ehdotuksen säännöksiin ehdotetut muutokset liittyvät EU:n vuodelle 2030 asettaman uuden kasvihuonekaasupäästöjen vähennystavoitteen sisällyttämiseen ehdotuksen 2 a artiklan 1 kohtaan. Tällä muutetulla säännöksellä korvataan alkuperäisen ehdotuksen 2 artiklan 3 kohta, jossa esitetään tähän muutokseen johtava menettely. 
               
               
                  Tarkistetun ehdotuksen 2 a artiklan 2 kohdassa esitetään prosessi sille, miten tarkastellaan uudelleen unionin lainsäädäntöä, jolla pannaan täytäntöön unionin tavoite vuodelle 2030. Tämä vastaa alkuperäisen ehdotuksen 2 artiklan 4 kohtaa, jonka sisältö siirretään uuteen 2 a artiklaan, johon myös viittaus vuoden 2030 uuteen tavoitteeseen on lisätty. 
               
               
                  Alkuperäisen ehdotuksen 1 artiklaa on myös muutettu sisällyttämällä siihen viittaus vuoden 2030 uuteen tavoitteeseen eurooppalaisen ilmastolain soveltamisalan osalta, ja vastaavia johdanto-osan kappaleita on mukautettu. 
               
            
            
               2020/0036 (COD)
            
            
               Muutettu ehdotus
            
            
               EUROOPAN PARLAMENTIN JA NEUVOSTON ASETUS
            
         
         
            
               puitteiden vahvistamisesta ilmastoneutraaliuden saavuttamiseksi ja asetuksen (EU) 2018/1999 muuttamisesta (eurooppalainen ilmastolaki)
            
            
               Muutetaan komission ehdotus COM(2020) 80 seuraavasti:
            
            
               (1)Korvataan johdanto-osan 17 kappale seuraavasti: 
            
            
               ”Kuten komission tiedonannossa ”Euroopan vihreän kehityksen ohjelma” ilmoitettiin, komissio on arvioinut vuodelle 2030 asetetun unionin kasvihuonekaasupäästöjen vähennystavoitteen tiedonannossaan ”EU:n ilmastotavoite vuodelle 2030 entistä korkeammalle – Panostetaan ilmastoneutraaliin tulevaisuuteen ihmisten hyväksi”
                  9
                kattavan vaikutustenarvioinnin perusteella ja ottaen huomioon analyysinsa komissiolle Euroopan parlamentin ja neuvoston asetuksen (EU) 2018/1999
                  10
                mukaisesti toimitetuista yhdennetyistä kansallisista energia- ja ilmastosuunnitelmista. Kun otetaan huomioon vuoden 2050 ilmastoneutraaliustavoite, vuoteen 2030 mennessä kasvihuonekaasupäästöjä olisi vähennettävä ja poistumia lisättävä niin, että kasvihuonekaasujen nettopäästöjä eli päästöjä poistumien vähentämisen jälkeen vähennetään unionissa koko talouden laajuisesti vähintään 55 prosentilla vuoteen 2030 mennessä vuoden 1990 tasoihin verrattuna. Tämä uusi unionin vuodelle 2030 asetettu ilmastotavoite on asetuksen (EU) 2018/1999 2 artiklan 11 kohdassa tarkoitettu myöhemmin sovittu tavoite, ja se korvaa näin ollen kyseisessä kohdassa vahvistetun vuodelle 2030 asetetun unionin laajuisen kasvihuonekaasupäästöjen vähennystavoitteen. Lisäksi komission olisi 30 päivään kesäkuuta 2021 mennessä arvioitava, miten asiaankuuluvaa unionin lainsäädäntöä, jolla pannaan täytäntöön vuodelle 2030 asetettu ilmastotavoite, olisi muutettava tällaisten nettopäästövähennysten saavuttamiseksi.”;
            
            
               (2)Lisätään 1 artiklan toiseen kohtaan virke seuraavasti:
            
            
               ”Siinä myös asetetaan sitova unionin kasvihuonekaasujen nettopäästöjen vähennystavoite vuodelle 2030.”;
            
            
               (3)poistetaan 2 artiklan 3 ja 4 kohta; 
            
            
               (4)lisätään 2 a artikla seuraavasti:
            
            
               ”2 a artikla
            
            
               Ilmastotavoite vuodelle 2030
            
            
               1.
                     Jotta saavutettaisiin 2 artiklan 1 kohdassa asetettu ilmastoneutraaliutta koskeva tavoite, sitova unionin ilmastotavoite vuodelle 2030 on kasvihuonekaasujen nettopäästöjen (päästöt poistumien vähentämisen jälkeen) vähentäminen vähintään 55 prosentilla vuoden 1990 tasosta vuoteen 2030 mennessä. 
            
            
               2.
                     Komissio tarkastelee 30 päivään kesäkuuta 2021 mennessä uudelleen asiaa koskevaa unionin lainsäädäntöä, jotta tämän artiklan 1 kohdassa asetettu tavoite ja 2 artiklan 1 kohdassa asetettu ilmastoneutraaliutta koskeva tavoite voidaan saavuttaa, ja harkitsee tarvittavien toimenpiteiden toteuttamista, mukaan lukien lainsäädäntöehdotusten antaminen, perussopimusten mukaisesti.”;
            
            
               (5)Korvataan 3 artiklan 2 kohta seuraavasti:
            
            
               ”2. Kehityspolku alkaa 2 a artiklan 1 kohdassa vuodelle 2030 asetetusta unionin ilmastotavoitteesta.”
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        COM(2020) 80 final.
               
               
                  
                     (2)
                  
                        COM(2019) 640 final.
               
               
                  
                     (3)
                  
                        COM(2020) 456 final.
               
               
                  
                     (4)
                  
                        COM(2020) 442 final.
               
               
                  
                     (5)
                  
                        COM(2018) 773 final.
               
               
                  
                     (6)
                  
                        SWD(2020) 178
               
               
                  
                     (7)
                  
                        Komission tiedonantoa COM(2018) 773 tukeva yksityiskohtainen analyysi, https://ec.europa.eu/clima/sites/clima/files/docs/pages/com_2018_733_analysis_in_support_en_0.pdf
               
               
                  
                     (8)
                  
                        SWD(2020) 176
               
               
                  
                     (9)
                  
                        COM (2020) 562
               
               
                  
                     (10)
                  
                        Euroopan parlamentin ja neuvoston asetus (EU) 2018/1999, annettu 11 päivänä joulukuuta 2018, energiaunionin ja ilmastotoimien hallinnosta, Euroopan parlamentin ja neuvoston asetusten (EY) N:o 663/2009 ja (EY) N:o 715/2009, Euroopan parlamentin ja neuvoston direktiivien 94/22/EY, 98/70/EY, 2009/31/EY, 2009/73/EY, 2010/31/EU, 2012/27/EU ja 2013/30/EU, neuvoston direktiivien 2009/119/EY ja (EU) 2015/652 muuttamisesta sekä Euroopan parlamentin ja neuvoston asetuksen (EU) N:o 525/2013 kumoamisesta (EUVL L 328, 21.12.2018, s. 1).